**Zbor de primăvară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aș vrea să știi că te-am visat aseară

Pe un peron pustiu, printre bagaje,

Mă așteptai să trec peste pasaje,

În urmă să lăsăm ultima gară.

La difuzor se anunțau mesaje,

Mureau iubiri născute într-o doară

Ori se topeau ca florile de ceară

Abandonate undeva-n triaje.

Ne-am îmbarcat zâmbind spre primăvară

Și am lăsat inscripții pe răboaje

Să nu ne-aștepte iarna cu viraje

Că trenul nostru spre iubire zboară.

- Un tren oprit în staţia pustie,

Bizar ca impiegatul de mişcare

Ce-anunță-ntârzieri în difuzoare,

Când ceasul spart nici ora n-o mai ştie...

Debusolate, trec pe lângă mine,

Fantome stranii, care fac prezenţa

Acelora ce-şi uită rezidenţa

Şi vor să evadeze spre mai bine.

Pierdută-n gara asta fără nume

Te-aştept să te întreb a mia oară,

Ştii vreo planetă unde-i primăvară

Pe veci? Atunci, hai să fugim în lume!

Ioan Grigoraș Liliana Trif